ยักษ์ค้าปลีก หนุนอุตฯเที่ยวไทยดัน 'ฮับ' ช็อปปิ้งมอลล์ ภูมิภาค
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ในช่วง 34 ปีที่ผ่านมา จะเห็นนักลงทุนหน้าใหม่เข้าสู่ธุรกิจบันเทิงหลายราย ส่วนใหญ่จะเป็นการซื้อกิจการของบริษัทบันเทิงที่อยู่ในตลาดหลักทรัพย์ เช่นเดียวกับ อาดามัส อินคอร์ปอเรชั่น หรือเดิมคือ บริษัท อาร์ เค มีเดีย โฮลดิ้งส์ ที่กลุ่มมโนสุทธิ ซื้อกิจการมาจาก เสี่ยติ่งกิตติภัทร์ รุ่งธนเกียรติ ฉายาเจ้าพ่อวิทยุภูธร
กลุ่มผู้บริหารใหม่ของอาดามัส อินคอร์ปอเรชั่น คือ ณัฐวุฒิ์ และ กิตติวัฒน์มโนสุทธิ ซึ่งปีที่ผ่านมาได้เข้าซื้อกิจการของ บริษัทเอส อาร์ ทู เอ็นเตอร์เทนเมนต์ ของ รัฏ อักษรานุเคราะห์ ปัจจุบันเป็นกรรมการผู้จัดการ บริษัท อาดามัส เวิลด์ บริษัทลูกของอาดามัส อินคอร์ปอเรชั่น เพื่อลุยธุรกิจบันเทิง โดยเฉพาะคอนเสิร์ตและการก้าวสู่ธุรกิจใหม่ช่องกีฬา “ทีสปอร์ต แชนแนล”
อาดามัส สร้างชื่อเสียงของบริษัทด้วยการจัดคอนเสิร์ตเกาหลี ซึ่งเคยร่วมจัดตั้งแต่ศิลปินเกาหลีรุ่นใหญ่อย่าง เรน และศิลปินกลุ่มเอสเอ็ม ทาวน์ เมื่อปี 2551 ที่ผ่านมา หลังจากนั้นธุรกิจคอนเสิร์ตได้รับผลกระทบจากปัญหาการเมือง ทำให้ต้องเลื่อนคอนเสิร์ตในช่วงปลายปี 2551 และในปี 2552 ไม่มีการจัดคอนเสิร์ตใหญ่
ทั้งนี้ อาดามัส กลับมาอีกครั้งกับคอนเสิร์ต โชว์คิง เอ็ม แบงค็อก บาย อาดามัส ที่จับมือกับ เอ็มเน็ต มีเดีย ในเครือซีเจ กรุ๊ป ยักษ์ใหญ่ด้านบันเทิงของเกาหลีใต้ ที่ขนศิลปินเกาหลีกว่า 100 ชีวิต จาก 17 กลุ่ม มาแสดงคอนเสิร์ตที่ประเทศไทยในวันที่ 6 เม.ย.นี้ ที่สนามราชมังคลากีฬาสถาน หัวหมาก
“เชื่อว่าภาพรวมธุรกิจการจัดคอนเสิร์ตในปีนี้น่าจะดีขึ้น ส่วนปัญหาการเมือง เชื่อว่าไม่มีผลกระทบมากนัก และก่อนหน้านี้บริษัทก็เจอมาเยอะ ทั้งปิดสนามบิน ม็อบเสื้อเหลือง เสื้อแดง วันนี้เราเตรียมพร้อมไว้แล้ว หากจำเป็นต้องเลื่อนก็เลื่อน” รัฏ กล่าว
ทั้งนี้ นโยบายของกลุ่มอาดามัสอินคอร์ปอเรชั่น คือ มุ่งเน้นธุรกิจบันเทิงและกีฬา ซึ่งปีนี้ธุรกิจกีฬามีแกนหลักอยู่ที่ช่อง ทีสปอร์ต แชนแนล ที่บริษัทได้ทำสัญญาเข้าบริหารช่อง ดังกล่าวจากการกีฬาแห่งประเทศไทย โดยมีสัญญา 6 ปี+4 ปี โดยปีนี้มีแผนปั้นช่องทีสปอร์ต แชนแนล ให้เกิดให้ได้ โดยใช้งบประมาณไม่ต่ำกว่า 100 ล้านบาท ขยายช่องทางการรับชมทุกระบบ ทั้งเคยู แบนด์, ซี แบนด์ รวมถึงทรูวิชั่นส์ ครอบคลุมกว่า 8 ล้านครัวเรือน หรือกว่า 30 ล้านคน
ช่อง ทีสปอร์ต แชนแนล มีโปรแกรมถ่ายทอดกีฬาสำคัญๆ ของไทย ทั้งฟุตบอลไทยพรีเมียร์ลีก ตะกร้อ วอลเลย์บอล รวมถึงการแข่งขันกีฬามหาวิทยาลัย รวมถึงเป็นผู้จัดงานมิสยูลีก อีกด้วย เน้นการผสมผสานระหว่างกีฬาและบันเทิงเข้าด้วยกัน โดยมีแผนสร้างความแข็งแกร่งให้กับรายการด้วยการจับมือกับพันธมิตร ล่าสุดคือ มีโครงการแลกเปลี่ยนผู้ดำเนินรายการระหว่างเอฟเอ็ม 99 คลื่นเมืองไทยแข็งแรง ของ บมจ. อสมท ให้มาจัดรายการในช่องนี้
ณัฐวุฒิ์ กล่าวว่า ปีนี้กระแสกีฬาฟีเวอร์มาแน่นอนในประเทศไทย ดูจากสปอนเซอร์รายใหญ่ๆ ที่ต้องการเข้ามา สนับสนุนการกีฬาแห่งประเทศไทยและช่องกีฬาที–สปอร์ต แชนแนล เป็นไปอย่างคึกคัก และเป็นแบรนด์ใหญ่ อาทิ โตโยต้า เป็นต้น และมีโอกาสที่ช่องที–สปอร์ต แชนแนล จะมีกำไรได้ในปีนี้ รวมถึงจะมีรายการโทรทัศน์ผ่านฟรีทีวีอีก 1 รายการ
นี่คือบริษัทบันเทิงอีกรายที่พร้อมจะลุยตลาดอีกครั้งในปีนี้ รวมถึงมีแผนการสร้างสีสันสำหรับดึงดูดใจกลุ่มเป้าหมายหลักอย่างต่อเนื่อง ซึ่งหากได้ฟังเสียงกรี๊ดดังสนั่นกลางสยาม เซ็นเตอร์ ในวันแถลงข่าวคอนเสิร์ตใหญ่ในปีนี้ของอาดามัส อินคอร์ปอเรชั่น คงใจชื้นได้ว่ากระแสเคป็อป ยังขายได้อยู่ในเมืองไทย